
Napóleon és Anglia – A csempészet szerepe a kontinentális rendszer bukásában
A fekete kereskedelem, korunk egyik jelentős problémája, már évszázadokkal ezelőtt is komoly problémákat okozott az államoknak. A csempészet a kereskedelemmel és a technika fejlődésével lépést tartva, egyre újabb és bonyolultabb módszereket alkalmazva a XIX. század elején is nagy hasznot hozott és mindemellett komoly károkat is okozott. Ennek megítélése csak nézőpont kérdése. A XIX. század első felében, az Európát felforgató háborúk alatt Napóleon birodalma és Anglia semmit sem kímélő gazdasági háborújában a csempészet az előbbit gazdasági válságba és összeomlásba sodorta, még az utóbbit hasznos fegyverként segítette.
A Napóleon birodalmát átszövő csempészkereskedelemről a szakirodalomban többen is említést tesznek. Geoffrey Ellis és Francois Cruzet művei a kort gazdasági szempontból kutatják. A fekete kereskedelem problémájának ennek ellenére mindkét mű pár oldalt szán. Ugyan ez mondható el a Napóleonnal foglalkozó szakirodalom további műveivel kapcsolatban. Ezért vált érdekessé számomra a korabeli csempészet témaköre. A gazdasági háború és a kontinentális zárlat rendelkezései olyan táptalajt biztosítottak a fekete kereskedelem számára, melyen az könnyedén működhetett. Úgy gondolom, hogy ez nem elhanyagolható tényező és csak úgy kaphatunk a kontinentális zárlat eredménytelenségéről teljes képet, ha ezt a lehető legjobban megvizsgáljuk. Célom egy olyan kutatás és diskurzus elindítása, mely segítségével pontosabb képet kaphatunk a korabeli fekete kereskedelem súlyáról.
Dolgozatom nóvumát elsősorban az adja, hogy az eddig megjelent szakirodalmak nem, vagy csak kis mértékben foglalkoznak a csempészettel és annak hatásával a kontinentális rendszerre. Probléma centrikus összegzéssel nem találkoztam olvasmányaim során. Kutatásom során rengeteg használható forrással találkoztam, ezeknek a feldolgozása jelen pillanatban is folyamatban van.
Munkám során arra a következtetésre jutottam, hogy a francia-angol gazdasági háború kimenetelét jelentősen befolyásolta a csempészet és ezzel a kontinentális rendszer összeomlásához és Napóleon birodalmának széthullásához is nagy mértékben hozzájárult.



